
Ministru kabineta noteikumi Nr. 617
Rīgā 2025. gada 21. oktobrī (prot. Nr. 44 13. §)
Grozījumi Ministru kabineta 2013. gada 5. novembra noteikumos Nr. 1243 "Kārtība, kādā piešķir valsts budžeta finansējumu, kas paredzēts jauniešu iniciatīvas un līdzdalības veicināšanai lēmumu pieņemšanā un sabiedriskajā dzīvē, darbam ar jaunatni un jaunatnes organizāciju darbības atbalstam"
Izdoti saskaņā ar Jaunatnes likuma 12.panta piekto daļu
· Izdarīt Ministru kabineta 2013. gada 5. novembra noteikumos Nr. 1243 "Kārtība, kādā piešķir valsts budžeta finansējumu, kas paredzēts jauniešu iniciatīvas un līdzdalības veicināšanai lēmumu pieņemšanā un sabiedriskajā dzīvē, darbam ar jaunatni un jaunatnes organizāciju darbības atbalstam" (Latvijas Vēstnesis, 2013, 218. nr.; 2017, 26., 248. nr.; 2020, 36. nr.; 2021, 130. nr.; 2023, 198. nr.) šādus grozījumus:
· 1. Izteikt 3. punktu šādā redakcijā:
· "3. Ievērojot Izglītības un zinātnes ministrijas (turpmāk – ministrija) ikgadējā jaunatnes politikas valsts programmā noteiktās prioritātes, atbalstāmās aktivitātes un sasniedzamos rādītājus, Jaunatnes starptautisko programmu aģentūra (turpmāk – aģentūra) izstrādā un ministrija saskaņo atklāta projektu konkursa nolikumu (turpmāk – nolikums) un tā pielikumus, kā arī vienkāršoto izmaksu aprēķina un piemērošanas metodiku (ja attiecināms)."
· 2. Papildināt ar 5.12. apakšpunktu šādā redakcijā:
· "5.12. vienkāršoto izmaksu aprēķina un piemērošanas metodiku (ja attiecināms). Metodikā iekļauj atbilstošā izmaksu veida apmēru, aprēķinu, piemērošanas un attiecināšanas nosacījumus un prasības sasniegto rādītāju pamatojošajai dokumentācijai. Metodiku piemēro tās pašvaldības, jaunatnes organizācijas, biedrības vai nodibinājuma projektam, ar kuru aģentūra ir noslēgusi līgumu par projekta īstenošanu vai saskaņā ar Jaunatnes likuma 12. panta 4.1 daļu – vienošanos un līgumu."
· 3. Izteikt 32. punktu šādā redakcijā:
· "32. Aģentūra maksājumus projekta īstenotājam veic saskaņā ar vienkāršoto izmaksu aprēķina un piemērošanas metodiku (ja attiecināms) vai ievērojot šādus nosacījumus:
· 32.1. ja projekta īstenotājs savas iepriekšējās līgumsaistības ar aģentūru ir veicis, ievērojot līguma nosacījumus un termiņus, – 10 darbdienu laikā pēc līguma noslēgšanas veic avansa maksājumu 90 % apmērā no projektam piešķirtā finansējuma;
· 32.2. ja projekta īstenotājs iepriekšējā gada laikā no nolikumā noteiktā projektu iesniegumu iesniegšanas termiņa savas iepriekšējās līgumsaistības ar aģentūru pildījis, neievērojot līguma nosacījumus un termiņus, – 10 darbdienu laikā pēc līguma noslēgšanas veic avansa maksājumu 60 % apmērā no projektam piešķirtā finansējuma;
· 32.3. jaunatnes organizāciju darbības atbalsta projektos atbilstoši Jaunatnes likuma 12. panta 4.1 daļā noteiktajam aģentūra maksājumus projekta īstenotājam veic šādā kārtībā:
· 32.3.1. ja projekta īstenotājs iepriekšējā gada laikā no nolikumā noteiktā projektu iesniegumu iesniegšanas termiņa savas iepriekšējās līgumsaistības ar aģentūru pildījis, ievērojot līguma nosacījumus un termiņus, – 10 darbdienu laikā pēc līguma noslēgšanas aģentūra veic pirmo avansa maksājumu 80 % apmērā no projektam piešķirtā finansējuma un 10 darbdienu laikā pēc projekta starpposma pārskata apstiprināšanas aģentūra veic otro avansa maksājumu 20 % apmērā no projektam piešķirtā finansējuma;
· 32.3.2. ja projekta īstenotājs iepriekšējā gada laikā no nolikumā noteiktā projektu iesniegumu iesniegšanas termiņa savas iepriekšējās līgumsaistības ar aģentūru pildījis, neievērojot līguma nosacījumus un termiņus, – 10 darbdienu laikā pēc līguma noslēgšanas aģentūra veic pirmo avansa maksājumu 60 % apmērā no projektam piešķirtā finansējuma un 10 darbdienu laikā pēc projekta starpposma pārskata apstiprināšanas aģentūra veic otro avansa maksājumu 40 % apmērā no projektam piešķirtā finansējuma;
· 32.4. projektos, kas apstiprināti tāda atklāta projektu konkursa ietvaros, kurā vienam projektam pieejamā maksimālā summa nepārsniedz 40 000 euro, aģentūra 10 darbdienu laikā pēc līguma noslēgšanas veic maksājumu 100 % apmērā no projektam piešķirtā finansējuma."
· 4. Izteikt 33. punktu šādā redakcijā:
· "33. Aģentūra 30 darbdienu laikā pēc projekta noslēguma pārskata apstiprināšanas veic noslēguma maksājumu, izņemot šo noteikumu 32.3. un 32.4. apakšpunktā minētos gadījumus, vai informē projekta īstenotāju par neattiecināmo izmaksu vai neizlietotā finansējuma atmaksāšanu."
· 5. Izteikt 34.2. apakšpunktu šādā redakcijā:
· "34.2. transporta izmaksas (sabiedriskais transports, degviela vai gāze, transportlīdzekļu noma, transporta pakalpojumi, elektrotransportlīdzekļa uzlāde);".
· 6. Izteikt 34.3. apakšpunktu šādā redakcijā:
· "34.3. sakaru pakalpojumu izmaksas (telekomunikācijas, internets, pasta pakalpojumi, mobilo lietotņu licences, tiešsaistes saziņas rīku licences, pašapkalpošanās paku sūtījumi, kurjera pakalpojumi);".

